Virallinen lehti nro C 325 , 12/11/1999 s. 0092



KIRJALLINEN KYSYMYS P-0229/99 esittäjä(t): Graham Watson (ELDR) komissiolle (3. helmikuuta 1999) Aihe: CE-merkintä Viitaten viime aikoina CE-merkkijärjestelmään kohdistettuun arvosteluun tiedustelen, katsooko myös komissio, että valmistajien/tuojien olisi tehtävä maansa viranomaisille (tai sen jäsenvaltion viranomaisille, johon tuotteet aiotaan viedä), tekniset tuotetiedot sisältävä ilmoitus, joka tutkittaisiin ennen kuin tuote saatetaan markkinoille? Komission jäsenen Martin Bangemanninkomission puolesta antama vastaus (11. maaliskuuta 1999) Teknistä yhdenmukaistamista ja standardointia koskevaan uuteen lähestymistapaan(1) liittyvien direktiivien soveltamisalaan kuuluvat tuotteet pitäisi saattaa markkinoille vain, jos ne ovat kyseisten direktiivien olennaisten vaatimuksien mukaisia, mukaan lukien turvallisuutta koskevat vaatimukset. Uuden lähestymistavan mukaisten direktiivien soveltamisalaan kuuluvien tuotteiden vaatimustenmukaisuuden arviointi on direktiiveissä määriteltyjen menettelyjen mukaisesti joko valmistajan tai maahantuojan vastuulla. Jos asiasta on erikseen mainittu, on käytettävä ilmoitetun laitoksen (riippumattoman kolmannen osapuolen) apua. CE-merkintä on valmistajan antama tae siitä, että arviointiprosessi on viety päätökseen. Tekninen tiedosto on osa tätä prosessia. Tiedosto on valmistajan hallussa, mutta se täytyy pyydettäessä esittää kansallisille viranomaisille. Komissio on sitä mieltä, että teknisten tiedostojen järjestelmälliseen ilmoittamiseen viranomaisille ei kannata ryhtyä. Ensinnäkin siitä tulisi huomattava lisärasite valmistajille ja jäsenvaltioille. Toiseksi tiedostot pitäisi tarkastaa järjestelmällisesti, jotta niiden ilmoittamisesta olisi jotakin hyötyä. Tästä aiheutuisi todennäköisesti runsaasti ylimääräisiä kuluja, ja tuotteiden markkinointi saattaisi viivästyä, mikä puolestaan heikentäisi kilpailukykyä. Menettely ei myöskään olisi sen periaatteen mukainen, että vaatimuksenmukaisuuden arviointi on valmistajan vastuulla. Komissio katsoo, että vaatimustenmukaisuuden noudattamatta jättämistä voidaan vähentää parhaiten antamalla valmistajille ja maahantuojille paremmin tietoa heidän velvollisuuksistaan ja valvomalla markkinoita tehokkaammin. Direktiiveissä asetetuista vaatimuksista on laadittu piakkoin julkaistava opas, jossa myös selvennetään markkinoiden valvomiseen liittyviä velvollisuuksia. Markkinoiden valvominen on jäsenvaltioiden vastuulla, ja niillä pitäisi olla tarvittavat valtuudet varmistaa, että yhteisön lainsäädäntöä noudatetaan. Tämä koskee myös kuluttajan turvallisuutta koskevia velvollisuuksia. Lisäksi komissio on ryhtynyt toimenpiteisiin parantaakseen markkinoiden valvontaa yhtenäismarkkinoiden toimintasuunnitelman(2) mukaisesti. Yksi näistä toimenpiteistä on parhaillaan käynnissä oleva jäsenvaltioiden vastavuoroisia vierailuja koskeva ohjelma, jonka tavoitteena on tunnistaa kansallisten markkinoinnin-valvontajärjestelmien heikkoudet ja tarjota niihin ratkaisuja. (1) Teknistä yhdenmukaistamista ja standardointia koskevasta uudesta lähestymistavasta 7 päivänä toukokuuta 1985 annettu neuvoston päätöslauselma, EYVL C 136, 4.6.1985. (2) KOM(97) 184 lopullinen.